धर्म को अनुभव किया जाता है : आचार्यश्री
सागर | बीना बारहा में विराजमान आचार्यश्री विद्यासागर महाराज का मंगलवार की सुबह विहार हो गया। आचार्यश्री ससंघ महाराजपुर होते हुए आंवरिया पहुंच गए हैं। इससे पहले महाराजपुर में आचार्य संघ की आहारचर्या हुई। मुनि सेवा समिति के सदस्य मुकेश जैन ढाना ने बताया कि बीना बारहा में रविवार को भगवान आदिनाथ की पद्मासन मूर्ति विराजमान की गई। मंगलवार की सुबह 6.30 बजे आचार्यश्री ससंघ विहार कर गए। महाराजपुर में सकल दिगंबर जैन समाज द्वारा आचार्य संघ की आगवानी की गई। धर्मसभा में आचार्यश्री ने कहा कि जब बीना बारहा की ओर विहार होता है या आना होता है तो उस समय किसी से नहीं पूछता। क्योंकि चारों ओर के कस्बे और रास्ते हमें मालूम हैं। धर्मात्मा, धर्म की आराधना, अपने भीतर से करता है। धर्म को दिखाया नहीं जाता है अनुभव किया जाता है। उन्होंने कहा किसी को कष्ट हो रहा है, तो उससे पूछने में हमे क्या दिक्कत है। जब हम उससे पूछते हैं तो उसका उदास मन भी प्रसन्न हो जाता है। इसे ही अतिथि सत्कार कहते हैं।
hin_Deva hin_Deva